Vahlzen

Vahlzen () is en lütten Oort in de Gemeen Neenkerken in’n Landkreis Heidkreis, Neddersassen. Binnen de Gemeen höört de Oort to de polietsche Oortschop Sprengel.

 Geografie 

De Oort liggt in de Lümbörger Heid. Dat Water ut dat Rebeed flütt över Jilberner Beek un Hahnenbeek na de Wiedau hen af. In’n Süüdoosten liggt dat Naturschuulrebeed Hünengräverheid bi Langloh.

De Naveröörd sünd Schüllernbrookhoff un Schüllern in’n Noorden, Wieckhost, Vorwark un Langloh in’n Noordoosten, Reimen un Wieheholt in’n Süüdoosten, Levern in’n Süden, Jilbern in’n Süüdwesten, Jillhorn in’n Westen un Sprengel un Königshoff in’n Noordwesten.

 Historie 

In de Neegd von Vahlzen weer an’n 28. Juni 1519 de Slacht bi Soltau, de as letzte grote Ridderslacht gellt.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Jillhorn in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Neenkerken in’n Kanton Wasra.

De Oort hett vör 1852 to de Amtsvaagdie Snevern in dat Amt Rodenborg tohöört, denn von 1852 bet 1859 to dat Amt Snevern un von 1859 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den Naam Landkreis Heidkreis kregen hett.

De Oort hett von öllers bi de Gemeen Sprengel mit bihöört, de an’n 1. März 1974 mit de Gemeenreform in Neddersassen Deel von de Gemeen Neenkerken worrn is. Sietdem is Vahlzen binnen de Gemeen Deel von de Oortschop Sprengel, de en egen Oortsvörsteiher hett.

 Inwahnertall 

 Religion 

Vahlzen is evangeelsch-luthersch präägt un höört to dat Kaspel von de Peter-un-Paul-Kark in Snevern.

För de Kathoolschen is de St.-Maria-von’n-hilligen-Rosenkranz-Kark in Soltau tostännig.

 Weertschop un Infrastruktur 

För Vahlzen is de freewillige Füürwehr Sprengel mit tostännig.

 Verkehr 

Dör Vahlzen löppt de Kreisstraat 26, de in’n Süüdwesten över Jillhorn na Delsen an de Landsstraat 171 ran geiht un in’n Noordoosten över Langloh na Hämsen. De K 26 warrt in Jillhorn von de K 23 krüüzt, de in’n Noorden na Sprengel an de L 171 geiht un in’n Süden na Jilbern an de Bundsstraat 71. De L 171 löppt in’n Noordoosten över Schüllern na Snevern un in’n Süüdwesten na Delsen bi Neenkerken an de B 71.

De nächste Autobahn is de Autobahn 7 (Afsnidd Hamborg–Hannover). De Opfohrt 43a Snevern liggt so 15 Kilometer in’n Oosten von Vahlzen an de B 3.

De nächste Bahnhoff is so bi acht Kilometer wied weg in’n Süüdoosten de Bahnhoff Woltern an de Heidbahn.

 Scholen 

De Kinner ut Vahlzen gaht na de Grundschool Neenkerken.

 Footnoten 

Kategorie:Oort
Kategorie:Landkreis Heidkreis